**Իրազեկում**

**2025 թվականից առևտրական, արտադրական, աշխատանքների կատարման, ծառայությունների մատուցման գործունեության տեսակների մասով հաշվարկված շրջանառության հարկի գումարից ծախսերի նվազեցման վերաբերյալ**

2025 թվականից շրջանառության հարկ վճարողները առևտրական, արտադրական, աշխատանքների կատարման, ծառայությունների մատուցման գործունեության տեսակների մասով հաշվարկված շրջանառության հարկի գումարից օրենսգրքով սահմանված կարգով նվազեցնում են այդ գործունեության տեսակների հետ կապված ծախսերը։

Ստորև ներկայացնում ենք շրջանառության հարկի գումարից ծախսերի նվազեցման առանձնահատկություններն՝ ըստ գործունեության տեսակների։

***Առևտրական գործունեության մասով՝***

* շրջանառության հարկը հաշվարկվում է 10% դրույքաչափով,
* շրջանառության հարկի գումարից նվազեցվում են հաշվետու եռամսյակում ձեռք բերված առևտրական գործունեության առարկա հանդի­սացող ապրանքների սկզբնական արժեքի, ինչպես նաև հաշվետու եռամսյակում կատարված վարչական և իրացման ծախսերի հանրագումարի 9.5%-ը,
* եթե ծախսերը նվազեցնելուց հետո շրջանառության հարկի գումարը կազմում է առևտրական գործունեությունից ձևավորվող հարկման բազայի 1%-ից պակաս գումար, ապա ծախսերը նվազեցվում են այն չափով, որ շրջանառության հարկի գումարը կազմի առևտրական գործունեությունից ձևավորվող հարկման բազայի 1%-ը,
* ծախսերի չնվազեցված մասը նվազեցվում է հետագա հաշվետու եռամսյակների համար առևտրական գործունեության մասով հաշվարկված շրջանառության հարկի գումարից։

***Օրինակ՝***

*2025 թվականի առաջին եռամսյակում՝*

* *առևտրական գործունեությունից ստացված եկամուտը կազմում է 6 միլիոն դրամ,*
* *ձեռք բերված առևտրական գործունեության առարկա հանդիսացող ապրանքների սկզբնական արժեքը կազմում է 4 միլիոն դրամ,*
* *կատարված իրացման (մասնավորապես՝ խորհրդատու-վաճառողի աշխատավարձը, առևտրական գործունեության նպատակով օգտագործվող տարածքի վարձակալական վճարը, կոմունալ ծախսերը, առաքում իրականացնող վարորդի վարձատրությունը) և վարչական (մասնավորապես՝ տնօրենի և հաշվապահի աշխատավարձը) ծախսերը կազմում են 1 միլիոն դրամ։*

*Տվյալ դեպքում, առաջին եռամսյակում՝*

* *առևտրական գործունեությունից ստացված եկամտի մասով հաշվարկված շրջանառության հարկի գումարը կազմում է 600 հազար դրամ (6 միլիոն \*10%),*
* *նվազեցվող ծախսերի մեծությունը կազմում է 475 հազար դրամ ((4 միլիոն +1 միլիոն)\*9.5%),*
* *շրջանառության հարկի գումարի և նվազեցվող ծախսերի տարբերությունը կազմում է 125 հազար դրամ (600 հազար – 475 հազար),*
* *շրջանառության հարկի նվազագույն չափը կազմում է 60 հազար դրամ (6 միլիոն \*1%),*
* *պետական բյուջե վճարման ենթակա շրջանառության հարկի գումարը կազմում է 125 հազար դրամ (125 հազար դրամը > 60 հազար դրամից)։*

***Արտադրական գործունեության մասով՝***

* շրջանառության հարկը հաշվարկվում է 7% դրույքաչափով,
* շրջանառության հարկի գումարից նվազեցվում են արտադրության հետ անմիջականորեն կապված՝ հաշվետու եռամսյակում ձեռք բերված ապրանքների, ստացված ծառայությունների, ընդուն­ված աշխատանքների գծով ծախսերի, ինչպես նաև հաշվետու եռամսյակում կատարված վարչական և իրացման ծախսերի հանրագումարի 5%-ը,
* եթե ծախսերը նվազեցնելուց հետո շրջանառության հարկի գումարը կազմում է արտադրական գործունեությունից ձևավորվող հարկման բազայի 3%-ից պակաս գումար, ապա ծախսերը նվազեցվում են այն չափով, որ շրջանառության հարկի գումարը կազմի արտադրական գործունեությունից ձևավորվող հարկման բազայի 3%-ը,
* ծախսերի չնվազեցված մասը նվազեցվում է հետագա հաշվետու եռամսյակների համար արտադրական գործունեության մասով հաշվարկված շրջանառության հարկի գումարից։

***Օրինակ՝***

*2025 թվականի առաջին եռամսյակում՝*

* *արտադրական գործունեությունից ստացված եկամուտը կազմում է 5 միլիոն դրամ,*
* *ապրանքների արտադրության հետ անմիջականորեն կապված ծախսերը (մասնավորապես՝ հաշվետու եռամսյակում ձեռք բերված հումքի, նյութերի գծով ծախսերը, արտադրական գործընթացներում ներգրավված աշխատողների աշխատավարձը) կազմում են 3 միլիոն դրամ,*
* *կատարված իրացման (մասնավորապես՝ պատրաստի արտադրանքի պահպանման նպատակով օգտագործվող տարածքի վարձակալության, կոմունալ ծախսերը, բեռնում, բեռնաթափում իրականացնող բանվորի աշխատավարձը, գովազդի ծախսերը) և վարչական ծախսերը (մասնավորապես՝ հաշվապահական, խորհրդատվական ծառայությունների գծով ծախսերը, կադրերի պատրաստման ծախսերը) կազմում են 2 միլիոն դրամ։*

*Տվյալ դեպքում, առաջին եռամսյակում՝*

* *արտադրական գործունեությունից ստացված եկամտի մասով հաշվարկված շրջանառության հարկի գումարը կազմում է 350 հազար դրամ (5 միլիոն \*7%),*
* *նվազեցվող ծախսերի մեծությունը կազմում է 250 հազար դրամ ((3 միլիոն + 2 միլիոն)\*5%),*
* *շրջանառության հարկի գումարի և նվազեցվող ծախսերի տարբերությունը կազմում է 100 հազար դրամ (350 հազար – 250 հազար),*
* *շրջանառության հարկի նվազագույն չափը կազմում է 150 հազար դրամ (5 միլիոն \*3%),*
* *պետական բյուջե վճարման ենթակա շրջանառության հարկի գումարը կազմում է 150 հազար դրամ (150 հազար դրամը > 100 հազար դրամից),*
* *ծախսերի չնվազեցված մասը՝ 50 հազար դրամը ենթակա է նվազեցման հետագա հաշվետու եռամսյակների արտադրական գործունեությունից ստացված եկամտի նկատմամբ հաշվարկվող շրջանառության հարկի գումարից։*

***Հանրային սննդի գործունեության մասով՝***

* շրջանառության հարկը հաշվարկվում է 12% դրույքաչափով,
* շրջանառության հարկի գումարից նվազեցվում են հանրային սննդի ծառայության մատուցման հետ անմիջականորեն կապված՝ հաշվետու եռամսյակում ձեռք բերված ապրանքների, ստացված ծառայությունների, ընդուն­ված աշխատանքների գծով ծախսերի, ինչպես նաև հաշվետու եռամսյակում կատարված վարչական և իրացման ծախսերի հանրագումարի 9%-ը,
* եթե ծախսերը նվազեցնելուց հետո շրջանառության հարկի գումարը կազմում է հանրային սննդի գործունեությունից ձևավորվող հարկման բազայի 3,5%-ից պակաս գումար, ապա ծախսերը նվազեցվում են այն չափով, որ շրջանառության հարկի գումարը կազմի հանրային սննդի գործունեությունից գործունեությունից ձևավորվող հարկման բազայի 3,5%-ը,
* ծախսերի չնվազեցված մասը նվազեցվում է հետագա հաշվետու եռամսյակների համար հանրային սննդի գործունեության մասով հաշվարկված շրջանառության հարկի գումարից։

***Օրինակ՝***

*2025 թվականի առաջին եռամսյակում՝*

* *հանրային սննդի ոլորտում իրականացվող գործունեությունից ստացված եկամուտը կազմում է 7 միլիոն դրամ,*
* *ծառայության մատուցման հետ անմիջականորեն կապված ծախսերը (մասնավորապես՝ հաշվետու եռամսյակում ձեռք բերված հումքի, նյութերի գծով ծախսերը, խոհարարի աշխատավարձը, հանրային սննդի օբյետի կոմունալ ծախսերը) կազմում են 5 միլիոն դրամ,*
* *կատարված իրացման (մասնավորապես՝ մատուցողների վարձատրությունը, մարքեթինգի ծախսերը, առաքման հետ կապված ծախսերը) և վարչական ծախսերը (մասնավորապես՝ տնօրենի, հաշվապահի աշխատավարձը, տեղական վճարների և տուրքերի գծով ծախսերը) կազմում են 1 միլիոն դրամ։*

*Տվյալ դեպքում, առաջին եռամսյակում՝*

* *հանրային սննդի ոլորտում իրականացվող գործունեությունից ստացված եկամտի մասով հաշվարկված շրջանառության հարկի գումարը կազմում է 840 հազար դրամ (7 միլիոն \*12%),*
* *նվազեցվող ծախսերի մեծությունը կազմում է 540 հազար դրամ ((5 միլիոն + 1 միլիոն)\*9%),*
* *շրջանառության հարկի գումարի և նվազեցվող ծախսերի տարբերությունը կազմում է 300 հազար դրամ (840 հազար – 540 հազար),*
* *շրջանառության հարկի նվազագույն չափը կազմում է 245 հազար դրամ (7 միլիոն \*3,5%),*
* *պետական բյուջե վճարման ենթակա շրջանառության հարկի գումարը կազմում է 300 հազար դրամ (300 հազար դրամը > 245 հազար դրամից)։*

***Ուշադրություն՝***

* *բացառապես Երևան քաղաքի վարչական տարածքից դուրս հանրային սննդի ոլորտում իրականացվող գործունեությունից ստացվող եկամուտների մասով 12.06.2024թ. ՀՕ-285-Ն օրենքով Օրենսգրքի 258-րդ հոդվածում կատարված փոփոխությունները տարածվում են 2026 թվականի հունվարի 1-ից հետո ծագող հարաբերությունների նկատմամբ,*
* *հանրային սննդի ոլորտում գործունեություն իրականացնելու համար շրջանառության հարկ վճարող համարվելու վերաբերյալ հարկային մարմնի հաստատած ձևով հայտարարություն ներկայացրած շրջանառության հարկ վճարողների կողմից Հայաստանի Հանրապետությունում կիրառվող՝ տնտեսական գործունեության դասակարգչի «Հանրային սննդի կազմակերպում» հատվածում չներառվող՝ այլ ակտիվների օտարումից, ինչպես նաև այլ գործունեությունից (այդ թվում՝ առևտրական, արտադրական, աշխատանքների կատարման և (կամ) ծառայությւոնների մատուցման) ստացվող եկամուտների նկատմամբ շրջանառության հարկը հաշվարկվում է 20% դրույքաչափով։ Ընդ որում, տվյալ դեպքում հաշվարկված շրջանառության հարկի գումարից ծախսերի նվազեցման կարգավորումներ նախատեսված չեն։*

***Աշխատանքների կատարման, ծառայությունների մատուցման գործունեության մասով***

* շրջանառության հարկը հաշվարկվում է 10% դրույքաչափով,
* շրջանառության հարկի գումարից նվազեցվում են աշխատանքների կատարման, ծառայությունների մատուցման հետ անմիջականորեն կապված՝ հաշվետու եռամսյակում ձեռք բերված ապրանքների, ստացված ծառայությունների, ընդուն­ված աշխատանքների գծով ծախսերի, ինչպես նաև հաշվետու եռամսյակում կատարված վարչական և իրացման ծախսերի հանրագումարի 6%-ը,
* եթե ծախսերը նվազեցնելուց հետո շրջանառության հարկի գումարը կազմում է աշխատանքների կատարման, ծառայությունների մատուցման գործունեությունից ձևավորվող հարկման բազայի 4,5%-ից պակաս գումար, ապա ծախսերը նվազեցվում են այն չափով, որ շրջանառության հարկի գումարը կազմի աշխատանքների կատարման, ծառայությունների մատուցման գործունեությունից ձևավորվող հարկման բազայի 4,5%-ը,
* ծախսերի չնվազեցված մասը նվազեցվում է հետագա հաշվետու եռամսյակների համար աշխատանքների կատարման, ծառայությունների մատուցման գործունեության մասով հաշվարկված շրջանառության հարկի գումարից։

***Օրինակ՝***

*2025 թվականի երկրորդ եռամսյակում՝*

* *ծառայությունների մատուցման գործունեությունից ստացված եկամուտը կազմում է 3 միլիոն դրամ,*
* *ծառայությունների մատուցման հետ անմիջականորեն կապված ծախսերը (մասնավորապես՝ հաշվետու եռամսյակում ձեռք բերված հումքի, նյութերի գծով ծախսերը, ծառայությունների մատուցման գործընթացում ներգրավված աշխատողների աշխատավարձը) կազմում են 1 միլիոն դրամ,*
* *նախորդ եռամսյակից տեղափոխված՝ ծառայությունների մատուցման հետ կապված ծախսերի չնվազեցված մասը կազմում է 150 հազար դրամ։*

*Տվյալ դեպքում, երկրորդ եռամսյակում՝*

* *ծառայությունների մատուցման գործունեությունից ստացված եկամտի մասով հաշվարկված շրջանառության հարկի գումարը կազմում է 300 հազար դրամ (3 միլիոն \*10%),*
* *նվազեցվող ծախսերի մեծությունը կազմում է 210 հազար դրամ (1 միլիոն \*6% + 150 հազար),*
* *շրջանառության հարկի և նվազեցվող ծախսերի տարբերությունը կազմում է 90 հազար դրամ (300 հազար – 210 հազար),*
* *շրջանառության հարկի նվազագույն չափը կազմում է 135 հազար դրամ (3 միլիոն \*4.5%),*
* *պետական բյուջե վճարման ենթակա շրջանառության հարկի գումարը կազմում է 135 հազար դրամ (135 հազար դրամը > 90 հազար դրամից),*
* *ծախսերի չնվազեցված մասը՝ 45 հազար դրամը ենթակա է նվազեցման հետագա հաշվետու եռամսյակների ծառայությունների մատուցման գործունեությունից ստացված եկամտի նկատմամբ հաշվարկվող շրջանառության հարկի գումարից։*

***Միաժամանակ, առևտրական և արտադրական գործունեություն իրականացնելու դեպքում***

* *շրջանառության հարկի հաշվարկման նպատակով պետք է իրականացնեն ծախսերի առանձնացված հաշվառում։ Վարչական և իրացման ծախսերի առանձնացված հաշվառում վարելը հնարավոր չլինելու կամ առանձնացված հաշվառում չվարելու դեպքում շրջանառության հարկի գումարից նվազեցման ենթակա վարչական և իրացման ծախսերը հաշվարկվում են տեսակարար կշիռների մեթոդով՝ հիմք ընդունելով գործունեության յուրաքանչյուր առանձին տեսակից ձևավորվող հարկման բազայի կշիռը գործունեության բոլոր տեսակների մասով ձևավորվող իրացման շրջանառության (եկամուտների) ընդհանուր կառուցվածքում։*

***Օրինակ՝***

*2025 թվականի առաջին եռամսյակում՝*

* *առևտրական գործունեությունից ստացված եկամուտը կազմում է 7 միլիոն դրամ, ձեռք բերված առևտրական գործունեության առարկա հանդիսացող ապրանքների սկզբնական արժեքը կազմում է 5 միլիոն դրամ,*
* *արտադրական գործունեությունից ստացված եկամուտը կազմում է 14 միլիոն դրամ, իսկ ապրանքների արտադրության հետ անմիջականորեն կապված ծախսերը (մասնավորապես՝ հաշվետու եռամսյակում ձեռք բերված հումքի, նյութերի գծով ծախսերը, արտադրական գործընթացներում ներգրավված աշխատողների աշխատավարձը) կազմում են 10 միլիոն դրամ,*
* *կատարված իրացման (մասնավորապես՝ պահեստի վարձակալության, կոմունալ ծախսերը, բեռնում, բեռնաթափում իրականացնող բանվորի աշխատավարձը) և վարչական ծախսերը (մասնավորապես՝ տնօրենի, հաշվապահի աշխատավարձը, վարչական տարածքի վարձակալության, կոմունալ ծախսերը) կազմում են 3 միլիոն դրամ։*

*Տվյալ դեպքում՝*

* ***առևտրական գործունեության մասով՝***
* *շրջանառության հարկի գումարը կազմում է 700 հազար դրամ (7 միլիոն \*10%),*
* *նվազեցվող ծախսերի մեծությունը կազմում է 570 հազար դրամ ((5 միլիոն +1 միլիոն (3 միլիով \*7 միլիոն / (7+14) միլիոն))\*9.5%),*
* *շրջանառության հարկի գումարի և նվազեցվող ծախսերի տարբերությունը կազմում է 130 հազար դրամ (700 հազար – 570 հազար),*
* *շրջանառության հարկի նվազագույն չափը կազմում է 70 հազար դրամ (7 միլիոն \*1%),*
* *պետական բյուջե վճարման ենթակա շրջանառության հարկի գումարը կազմում է 130 հազար դրամ (130 հազար դրամը > 70 հազար դրամից)․*
* ***արտադրական գործունեության մասով***
* *շրջանառության հարկի գումարը կազմում է 980 հազար դրամ (14 միլիոն \*7%),*
* *նվազեցվող ծախսերի մեծությունը կազմում է 600 հազար դրամ ((10 միլիոն +2 միլիոն (3 միլիոն \*14 միլիոն / (7+14) միլիոն))\*5%),*
* *շրջանառության հարկի գումարի և նվազեցվող ծախսերի տարբերությունը կազմում է 380 հազար դրամ (980 հազար – 600 հազար),*
* *շրջանառության հարկի նվազագույն չափը կազմում է 420 հազար դրամ (14 միլիոն \*3%),*
* *պետական բյուջե վճարման ենթակա շրջանառության հարկի գումարը կազմում է 420 հազար դրամ (420 հազար դրամը > 380 հազար դրամից)։*

***Ուշադրություն***

* *շրջանառության հարկի գումարից ենթակա են նվազեցման 2025թ․ հունվարի 1-ից հետո ձեռք բերված ապրանքների, ստացված ծառայությունների, ընդունված աշխատանքների գծով ծախսերը՝ Օրենսգրքի 55-րդ հոդվածի 2-րդ մասի 1-5-րդ կետերով, ինչպես նաև նույն հոդվածի 12-րդ և 13-րդ մասերով սահմանված փաստաթղթերով հիմնավորված լինելու դեպքում,*
* *հաշվետու եռամսյակում ենթակա են նվազեցման այդ եռամսյակում ձեռք բերված ապրանքների, ստացված ծառայությունների, ընդունված աշխատանքների գծով ծախսերը, անկախ դրանց փաստացի ծախսումները այլ եռամսյակներում կատարելու հանգամանքից։ Մասնավորապես, արտադրական գործունեություն իրականացնող շրջանառության հարկ վճարողը 2025թ․ առաջին եռամսյակում ձեռք բերված ապրանքների սկզբնական արժեքը նվազեցնում է առաջին եռամսյակում, անկախ հումքը, նյութերը այլ եռամսյակում արտադրության մեջ օգտագործելու հանգամանքից,*
* *շրջանառության հարկի գումարից ծախսերի նվազեցման հնարավորություն նախատեսված է միայն Օրենգրքի 258-րդ հոդվածի 1-ին մասի աղյուսակի 1-ին (առևտրական), 4-րդ (արտադրական), 6-րդ (հանրային սննդի) և 10-րդ (այլ գործունեություն) կետերով սահմանված գործունեության տեսակների համար։*
* *շրջանառության հարկի գումարից նվազեցվող ծախսեր չեն համարվում՝*
* *հիմնական միջոցներ և ոչ նյութական ակտիվներ ձեռք բերելու կամ կառուցելու կամ ստեղծելու կամ մշակելու ծախսերը, հիմնական միջոցների և ոչ նյութական ակտիվների (այդ թվում՝ վարձակալված կամ օգտագործման իրավունքով տնօրինվող) վրա կատարվող կապիտալ և ընթացիկ ծախսերը, հիմնական միջոցների և ոչ նյութական ակտիվների ամորտիզացիոն մասհանումները, հիմնական միջոցների և ոչ նյութական ակտիվների լուծարման ծախսերը,*
* *անհատույց ստացված ակտիվների, աշխատանքների և ծառայությունների գծով ծախսերը,*
* *գործուղման ծախսերը, ներկայացուցչական ծախսերը,*
* *հանրային սննդի ոլորտում գործունեություն իրականացնող հարկ վճարողների կողմից խոհարարական արտադրանք չհանդիսացող այլ ակտիվների օտարման դեպքում՝ դրանց սկզբնական արժեքը,*
* *շրջանառության հարկ վճարողները առևտրական, արտադրական, աշխատանքների կատարման, ծառայությունների մատուցման գործունեության տեսակների մասով շրջանառության հարկի հաշվարկման նպատակով պետք է իրականացնեն ծախսերի առանձնացված հաշվառում։ Վարչական և իրացման ծախսերի առանձնացված հաշվառում չվարելու կամ առանձնացված հաշվառում վարելը հնարավոր չլինելու դեպքում շրջանառության հարկի գումարից նվազեցման ենթակա վարչական և իրացման ծախսերը հաշվարկվում են տեսակարար կշիռների մեթոդով՝ հիմք ընդունելով գործունեության յուրաքանչյուր առանձին տեսակից ձևավորվող հարկման բազայի կշիռը գործունեության բոլոր տեսակների մասով ձևավորվող իրացման շրջանառության (եկամուտների) ընդհանուր կառուցվածքում։*

* ***ապրանքների սկզբնական արժեքը որոշվում է*** ապրանքների ձեռքբերման գնի, չփոխհատուցվող և չհաշվանցվող հարկերի և վճարների, տեղափոխման և ձեռքբերման հետ անմիջականորեն կապված այլ ծախսերի հանրագումարի չափով,
* ***ապրանքների արտադրության, աշխատանքների կատարման և (կամ) ծառայությունների մատուցման հետ անմիջականորեն կապված ծախսեր են համարվում****, մասնավորապես՝*
* *հումքի, նյութերի, դետալների ձեռք բերման սկզբնական արժեքը,*
* *արտադրական գործընթացներում, աշխատանքների կատարման և (կամ) ծառայությունների մատուցման գործընթացներում ներգրավված անձնակազմի (օրինակ՝ բանվորի, խոհարարի, ծրագրավորողի, դիզայների) աշխատանքի վարձատրության ծախսերը,*
* *արտադրական նշանակության գույքի վարձակալության ծախսերը,*
* *արտադրական տարածքի կոմունալ ծախսերը և այլն․*
* ***վարչական և իրացման ծախսեր են համարվում,*** *մասնավորապես՝*
* *վարչական անձնակազմի (օրինակ՝ տնօրենի, հաշվապահի, կառավարչի, իրավաբանի), ապրանքների բեռնում-բեռնաթափում իրականացնող բանվորի, վարորդի, վաճառողի, գանձապահի աշխատանքի վարձատրության ծախսերը,*
* *վարչական նշանակության տարածքի, խանութի, պահեստի կոմունալ ծախսերը, վարձակալության ծախսերը,*
* *վարչական նպատակով, ապրանքների տեղափոխման նպատակով շահագործվող տրանսպորտային միջոցի վարձակալության, վառելիքի, ապահովագրության ծախսերը,*
* *հաշվապահական, խորհրդատվական և տեղեկատվական ծառայությունների ստացման ծախսերը,*
* *կադրերի պատրաստման և վերապատրաստման ծախսերը, աշխատուժի հավաքագրման ծախսերը,*
* *գրասենյակային, փոստային, հեռախոսային, հեռագրային և նմանատիպ այլ ծառայությունների ստացման ծախսերը,*
* *գովազդի և մարկետինգի ծախսերը,*
* *POS-տերմինալի միջոցով անկանխիկ վաճառքների դեպքում բանկի կողմից գանձվող միջնորդավճարները,*
* *ՀԴՄ սպասարկման վճարները։*